Românul se descurcă! Un student a reușit să obțină loc de cazare într-un cămin din Regie, aducând adeverință că provine dintr-o familie de gândaci. A depus cererea și i-a fost aprobată, iar acum studentul se lăfăie singur într-o cameră.

Studentul s-a lăudat imediat la colegi cu isprava lui și a antrenat o avalanșă de cazări ilegale. După ce s-au terminat locurile de gândaci, unii s-au cazat pe locurile pentru șobolani, alții stat în cameră cu șobolani adevărați, și unii studenți s-au angajat ca slugi la o familie de șobolani care locuiește într-un cămin, doar ca să poată dormi în cameră cu ei.

Din cauza lipsei de transparență din sistemul de stat, studenții nu sunt informați că multe locuri de cazare sunt acordate anual gândacilor și alți paraziți, și de aici și aglomerația din cămine.

Studentul spune că nici n-a trebuit să dea șpagă. Singurul inconvenient e că trebuie să intre și să iasă din cămin doar prin ghenă, că dacă-l vede paznicul încearcă să-l calce cu bocancul.